Saopštenje za medije

Povodom obeležavanja 120 godina od nastanka slike Seoba Srba, Paje Jovanovića

**Izložba “Smrti nema, ima seoba”**

Pančevo,21.12.2016. – **Povodom obeležavanja 120 godina od nastanka slike *Seoba Srba*, Paje Jovanovića i 93 godine od osnivanja Narodnog muzeja Pančevo, u petak 23. decembra u 19 sati svečano će biti otvrena izložba “Smrti nema, ima seoba”.**

**U cilju obeležavanja 120 godina od nastanka kompozicije *Seoba Srba pod Arsenijem III Čarnojevićem 1690*, Narodni muzej Pančevo u saradnji sa ULUS-om i Muzejom Vojvodine, pozvao je zainteresovane stvaraoce da prilože dela koja tematizuju inspiraciju i njihov odnos prema ovom ikoničnom delu, te da ih objedinjene prikaže na odgovarajućoj izložbi. Devetnaest umetnika predstaviće svoja dela koja će ostati u vlasništvu Narodnog muzeja Pančevo, čime se podstiče i neguje vrlina baštinjena.**

Namera organizatora, u pogledu postavljanja koncepta i zadavanja teme poduhvata, nije bila izričito vezana ili nije se odnosila na kopiranje ili repliku slike u celini ili pojedinih njenih partija, već je umetnicima u tom smislu ostavljeno otvoreno polje za interpretaciju.

**Prateća izložba učenika osnovne škole “Miroslav Antić Mika”, koji su takođe svoju inspiraciju pronašli u delu *Seoba Srba*, biće otvorena 22. decembra u 18 sati.**

Verzija koja se čuva u Narodnom muzeju Pančevo je naslikana 1895-96. godine, pre dovršenja ispravki na verziji koja se nalazi u Muzeju Srpske pravoslavne crkve u Beogradu. Ona nam prenosi prvobitnu ideju autora prikazujući paradni portret tadašnjeg srpskog društva, uz težnju ka istorijskoj autentičnosti istovremeno poseduje i heroizovanu notu. Narodni muzej Pančevo je uz pomoć gradskih vlasti otkupio ovo delo 1971. godine od Marije Radojčić iz Pančeva.